b'\n_START_ARTICLE_\n\xc5\xa0ven\xc4\x8dioni\xc5\xb3 profesinio rengimo centras\n_START_SECTION_\nIstorija\n_START_PARAGRAPH_\n1929 m. Cirkli\xc5\xa1kyje buvo \xc4\xafsteigta mergai\xc4\x8di\xc5\xb3 \xc5\xbeem\xc4\x97s \xc5\xabkio mokykla. Iki 1939 m. j\xc4\x85 baig\xc4\x97 206 mokin\xc4\x97s. Mok\xc4\x97 4 mokytojai: nam\xc5\xb3 \xc5\xabkio, siuvimo ir rankdarbi\xc5\xb3, sodininkyst\xc4\x97s. Viena mokytoja vadovavo mokyklai. Per mokslo metus mokykl\xc4\x85 baigdavo nuo 16 iki 30 mokini\xc5\xb3. Mokykla buvo u\xc5\xbedaryta 1939 m._NEWLINE_1959 m. spalio 1 d. prad\xc4\x97jo veikti \xc5\xbeem\xc4\x97s \xc5\xabkio technikumas, \xc4\xafsik\xc5\xabr\xc4\x99s buvusiuose Cirkli\xc5\xa1kio dvaro r\xc5\xabmuose. Pirmaisiais mokslo metais veik\xc4\x97 zootechnikos ir agronomijos skyriai. Buvo mokoma lietuvi\xc5\xb3 ir rus\xc5\xb3 kalbomis. Paskelbus pri\xc4\x97mim\xc4\x85 \xc4\xaf atidaryt\xc4\x85 technikum\xc4\x85, buvo gauta daugiau kaip 300 parei\xc5\xa1kim\xc5\xb3, nors pri\xc4\x97mimo planas buvo tik 60 \xc5\xbemoni\xc5\xb3. Atsi\xc5\xbevelgus \xc4\xaf didel\xc4\xaf skai\xc4\x8di\xc5\xb3 norin\xc4\x8di\xc5\xb3 mokytis, buvo priimti 102 mokiniai ir suformuota papildoma agronom\xc5\xb3 grup\xc4\x97, kurioje dalykai buvo d\xc4\x97stomi rus\xc5\xb3 kalba._NEWLINE_Pertvarkant Lietuvos \xc5\xabk\xc4\xaf tr\xc5\xabko \xc5\xbeem\xc4\x97s \xc5\xabkio specialist\xc5\xb3, tod\xc4\x97l 1971 m. buvo \xc4\xafsteigtas neakivaizdinis skyrius. Jis veik\xc4\x97 iki 1980 m. ir i\xc5\xa1leido 2 agronom\xc5\xb3 ir 7 zootechnik\xc5\xb3 laidas. 1975 m. mokymo \xc4\xafstaiga buvo reorganizuota \xc4\xaf tarybin\xc4\xaf \xc5\xabk\xc4\xaf-technikum\xc4\x85, o 1990 m. - \xc4\xaf \xc5\xbdem\xc4\x97s \xc5\xabkio mokykl\xc4\x85._NEWLINE_2000 m. liepos 1 d. Cirkli\xc5\xa1kio \xc5\xbeem\xc4\x97s \xc5\xabkio mokykla buvo sujungta su \xc5\xa0ven\xc4\x8dion\xc4\x97li\xc5\xb3 politechnikos mokykla ir \xc4\xafkurtas profesinio rengimo centras. Veik\xc4\x97 du skyriai: Cirkli\xc5\xa1kio ir \xc5\xa0ven\xc4\x8dion\xc4\x97li\xc5\xb3. 2008 m. skyri\xc5\xb3 nebeliko._NEWLINE_2011 m. akredituota profesinio rengimo centro vidurinio ugdymo programa ir \xc4\xafkurtas gimnazijos skyrius._NEWLINE_Susik\xc5\xabrus \xc5\xa0ven\xc4\x8dioni\xc5\xb3 profesinio rengimo centrui, prad\xc5\xbeioje jame mok\xc4\x97si apie 500 mokini\xc5\xb3. Visais mokyklos gyvavimo etapais mokini\xc5\xb3 skai\xc4\x8dius svyravo apie 370, dabar profesinio rengimo centre mokosi apie 340 mokini\xc5\xb3. Per mokyklos gyvavimo metus paruo\xc5\xa1ta 2277 specialistai ir 1199 kvalifikuoti darbininkai._NEWLINE_2017 m. i\xc5\xa1leista 54-oji absolvent\xc5\xb3 laida, \xc4\xafteikti 174 mokymo \xc4\xafstaigos baigimo diplomai.\n_START_SECTION_\nProfesinis rengimas\n_START_PARAGRAPH_\nProfesinio rengimo centre rengiami darbininkai pagal 10 profesinio mokymo program\xc5\xb3: automobili\xc5\xb3 remontininkai, smulkiojo verslo paslaug\xc5\xb3 teik\xc4\x97jai ir organizatoriai, statybininkai-apdailininkai, \xc5\xbeem\xc4\x97s \xc5\xabkio gamybos, kaimo turizmo verslo darbuotojai, mi\xc5\xa1ko darbininkai, pardav\xc4\x97jai, barmenai, vir\xc4\x97jai. Taip pat centre vyksta suaugusi\xc5\xb3j\xc5\xb3 mokymas. Mokomi \xc5\xabkininkai, traktorininkai, siuv\xc4\x97jos, vir\xc4\x97jos, motopj\xc5\xabklininkai, vairuotojai._NEWLINE_2010 m. duomenimis, per mokyklos gyvavimo metus paruo\xc5\xa1ta 2277 specialistai ir 1199 kvalifikuoti darbininkai. Centras tur\xc4\x97jo licencijas 19 profesinio mokymo program\xc5\xb3 ir 9 licencijas darbo rinkos mokymo program\xc5\xb3 suaugusi\xc5\xb3j\xc5\xb3 mokymui ir persikvalifikavimui. Jau buvo paruo\xc5\xa1ta 71 siuv\xc4\x97ja, kompiuterinio ra\xc5\xa1tingumo pagrindus baig\xc4\x97 52 mokiniai, mi\xc5\xa1ko pjov\xc4\x97jo profesij\xc4\x85 \xc4\xafsigijo 106 \xc5\xbemon\xc4\x97s, po 5 moteris atnaujino pardav\xc4\x97j\xc5\xb3 ir vir\xc4\x97j\xc5\xb3 \xc5\xbeinias. Nuo 2004 m. \xc5\xabkininkavimo pa\xc5\xbeym\xc4\x97jimai \xc4\xafteikti 353 \xc5\xabkininkams, augal\xc5\xb3 apsaugos kursus baig\xc4\x97 39 \xc5\xabkininkai, 29 klausytojai baig\xc4\x97 buhalterin\xc4\x97s apskaitos kursus, kompiuterinio ra\xc5\xa1tingumo kursus lank\xc4\x97 54 \xc5\xbemon\xc4\x97s. Vien per 2008-2009 m. automobilio vairavimo kursus lank\xc4\x97 87 klausytojai, i\xc5\xa1duoti 204 traktorininko pa\xc5\xbeym\xc4\x97jimai.'